Дзяржаўны камітэт судовых экспэртызаў Рэспублікі Беларусь

**Дзяржа́ўны камітэ́т судо́вых экспэрты́заў Рэспу́блікі Белару́сь** — ведамства ўраду Беларусі, заснаванае ў ліпені 1993 году ў якасьці Дзяржаўнай судова-мэдыцынскай экспэртызы.

Паводле 1-га артыкула Закону «Аб Дзяржаўным камітэце судовых экспэртызаў Рэспублікі Беларусь» 2015 году, «Дзяржаўны камітэт судовых экспэртызаў падпарадкоўваецца прэзыдэнту Рэспублікі Беларусь». Згодна з 4-м артыкулам Закону, асноўнымі задачамі ДКСЭ ёсьць:
* ажыцьцяўленьне адзінай дзяржаўнай палітыкі ў галіне судова-экспэртнай дзейнасьці ўлучна зь яе навукова-мэтадычным забесьпячэньнем;
* ажыцьцяўленьне судова-экспэртнай дзейнасьці;
* вызначэньне і ажыцьцяўленьне асноўных напрамкаў удасканаленьня судова-экспэртнай дзейнасьці, укараненьне ў практыку дасягненьняў навукі і тэхнікі, станоўчага досьведу, паступальных відаў і спосабаў ладжаньня і правядзеньня экспэртных дасьледаваньняў;
* ладжаньне падрыхтоўкі і навучаньня па адукацыйных праграмах дадатковай адукацыі дарослых асобаў, якія намерваюцца ажыцьцяўляць судова-экспэртную дзейнасьць, навуковых работнікаў;
* ладжаньне і разьвіцьцё міжнароднай супрацы ў галіне судова-экспэртнай дзейнасьці.

## Будова
На 2018 год Дзяржаўны камітэт судовых экспэртызаў Беларусі ўлучаў:
* 7 галоўных кіраўніцтваў — 1) крыміналістычных экспэртызаў, 2) каардынацыі службовай дзейнасьці, 3) адмысловых экспэртызаў, 4) тэхнічных экспэртызаў, 5) судова-мэдыцынскіх экспэртызаў, 6) судова-псыхіятрычных экспэртызаў, 7) фінансаў і тылу;
* 7 кіраўніцтваў — 1) рэжымна-сакрэтнай дзейнасьці і справаводзтва, 2) уласнай бясьпекі, 3) апэратыўна-дзяжурнай службы, 4) кадраў і ідэалягічнай працы, 5) паўторных экспэртызаў, 6) ліцэнзаваньня і сэртыфікацыі, 7) ведамаснага кантролю;
* 7 кіраўніцтваў па 6 абласьцях і Менску;
* УП «Белсудэкспэртзабесьпячэньне», Інстытут павышэньня кваліфікацыі і Навукова-практычны цэнтар.

## Паўнамоцтвы
Паводле 10-га артыкула Закону «Аб Дзяржаўным камітэце судовых экспэртызаў Рэспублікі Беларусь» 2015 году, ДКСЭ Беларусі:
* «праводзіць судовыя экспэртызы па крымінальных і цывільных справах, справах аб адміністратыўных правапарушэньнях, гаспадарчых справах, матэрыялах праверак па заявах аб злачынствах;
* праводзіць дасьледаваньні па матэрыялах дзяржаўных органаў, якія ў тым ліку ажыцьцяўляюць дазнаньне, апэратыўна-вышуковую дзейнасьць, дзяржаўных органаў і іншых арганізацыяў, якія ажыцьцяўляюць наглядальную дзейнасьць»;
* праводзіць экспэртызы па зваротах грамадзянаў, у тым ліку індывідуальных прадпрымальнікаў (ІП), і юрыдычных асобаў;
* «праводзіць мерапрыемствы па падтрыманьні на належным узроўні якасьці і своечасовасьці правядзеньня экспэртных дасьледаваньняў;
* вядзе крыміналістычныя ўлікі і калекцыі;
* пацьвярджае на дамоўнай аснове адпаведнасьць службовай і цывільнай зброі і боепрыпасаў да яе патрабаваньнямі тэхнічных нарматыўных прававых актаў (НПА) у галіне тэхнічнага нармаваньня і стандартызацыі;
* ажыцьцяўляе забор органаў і тканак у памерлага донара пры адсутнасьці ў яго кровазвароту і дыханьня»;
* «ажыцьцяўляе нагляд за якасьцю аказаньня мэдыцынскай дапамогі арганізацыямі аховы здароўя незалежна ад формаў уласнасьці і ведамаснай падначаленасьці;
* забясьпечвае ўдзел супрацоўнікаў і асобаў цывільнага пэрсаналу зь ліку судовых экспэртаў у якасьці адмыслоўцаў у сьледчых і іншых працэсуальных дзеяньнях, апэратыўна-вышукавых мерапрыемствах, … а таксама ў правядзеньні органамі ўнутраных справаў добраахвотнай і абавязковай дзяржаўнай дактыляскапічнай рэгістрацыі;
* выкарыстоўвае на бязвыплатнай аснове … інфармацыйныя сыстэмы, базы і банкі зьвестак, у тым ліку іншых дзяржаўных органаў і іншых арганізацыяў;
* ажыцьцяўляе ўлік і захоўваньне матэрыялаў і аб’ектаў, якія тычацца яго дзейнасьці»;
* «забясьпечвае ідэалягічную працу, рэалізуе мерапрыемствы ўмацаваньня вытворча-тэхнічнай, выканаўчай, службовай і працоўнай дысцыпліны ў ДКСЭ;
* ажыцьцяўляе захады забесьпячэньня прававой і сацыяльнай абароны супрацоўнікаў і асобаў цывільныга пэрсаналу, грамадзянаў Рэспублікі Беларусь, зволеных са службы ў ДКСЭ у запас (адстаўку), чальцоў іх сем’яў, а таксама чальцоў сем’яў памерлых супрацоўнікаў і асобаў цывільнага пэрсаналу зь ліку судовых экспэртаў;
* распрацоўвае ў межах сваёй кампэтэнцыі прапановы па ўдасканаленьні заканадаўства, удзельнічае ў распрацоўцы праектаў заканадаўчых і іншых НПА, дзяржаўных праграмаў, у тым ліку ў галіне судова-экспэртнай дзейнасьці;
* разглядае … звароты грамадзянаў, у тым ліку ІП, і юрыдычных асобаў, ладзіць асабісты прыём грамадзянаў, у тым ліку ІП, іх прадстаўнікоў і прадстаўнікоў юрыдычных асобаў;
* ладзіць своечасовае давядзеньне да ведама дзяржаўных органаў і інўых арганізацыяў інфармацыі пра хібы, выяўленыя пры правядзеньні па іх матэрыялах экспэртных дасьледаваньняў, што паўплывалі на экспэртныя высновы;
* інфармуе зацікаўленыя дзяржаўныя органы пра выяўленыя хібы ў арганізацыі і аказаньні мэдыцынскай дапамогі насельніцтву на тэрыторыі Рэспублікі Беларусь;
* праводзіць судовыя экспэртызы па цывільных і гаспадарчых справах на платнай аснове ў адпаведнасьці з патрабаваньнямі цывільнага працэсуальнага і гаспадарчага працэсуальнага заканадаўства».

Таксама паводле 10-га артыкула Закону, ДКСЭ Беларусі мае права:
* «запытваць і атрымліваць ва ўсталяваным парадку на бязвыплатнай аснове ад дзяржаўных органаў і іншых арганізацыяў дакумэнты, патрэбныя матэрыялы і іншую інфармацыю, безь пісьмовай згоды фізычных асобаў атрымліваць зьвесткі зь інфармацыйных сыстэмаў, што зьмяшчаюць асабістыя дадзеныя, і мець доступ, у тым ліку аддалены, да інфармацыйных сыстэмаў, што зьмяшчаюць такія дадзеныя, паводле пісьмовага звароту або на падставе пагадненьня аб даваньні асабістых дадзеных між ДКСЭ і іншым дзяржаўным органам;
* атрымліваць інфармацыю, што складае лекарскую таямніцу, бяз згоды пацыента…, калі яна патрэбная для правядзеньня судова-мэдыцынскіх і судова-псыхіятрычных экспэртызаў, забору органаў і тканак, ажыцьцяўленьня нагляду за якасьцю аказаньня мэдыцынскай дапамогі;
* набываць і выкарыстоўваць ва ўсталяваным парадку зброю, боепрыпасы да яе, адмысловыя і транспарныя сродкі, сродкі сувязі, арганізацыйную тэхніку, сродкі і сыстэмы аховы, будынкі, збудаваньні».

## Служба

Паводле Палажэньня аб праходжаньні службы ў Дзяржаўным камітэце судовых экспэртызаў (ДКСЭ) Рэспублікі Беларусь 2013 году, «супрацоўнікам ва ўсталяваным парадку выдаюцца форма адзеньня і знакі адрозьненьня па адмысловых званьнях, якія зацьвярджае прэзыдэнт Рэспублікі Беларусь, а таксама службовае пасьведчаньне і жэтон з асабістым нумарам, узоры якіх усталёўваюцца старшынёй» ДКСЭ (пункт 8). Згодна з пунктам 91 «супрацоўнікі, іх сужонка (сужэнец), а таксама паўналетныя блізкія родзічы, якія пражываюць сумесна зь імі і вядуць агульную гаспадарку, штогод падаюць дэклярацыі аб даходах і маёмасьці». Паводле 16-га пункту, «на пасады шараговага і начальніцкага (малодшага, сярэдняга і старэйшага) складу прымаюцца грамадзяне, як правіла, не сталей за 25 гадоў», каб тыя да дня дасягненьня гранічнага ўзросту знаходжаньня на службе мелі права на пэнсію за выслугу гадоў. Згодна з 18-м пунктам «у дачыненьні грамадзяніна, прыманага на службу, праводзіцца адмысловая праверка, а ў выпадках, вызначаных старшынёй (ДКСЭ), — таксама працэдура афармленьня допуску да дзяржаўных таямніцаў». Паводле 19-га пункту, «для вызначэньня прыдатнасьці грамадзяніна па стане здароўя да службы, а таксама яго асабістых душэўных і псыхафізыялягічных якасьцяў праводзяцца мэдычны агляд грамадзяніна і прафэсійны псыхафізыялягічны адбор вайскова-лекарскімі камісіямі органаў унутраных справаў». Згодна з 20-м пунктам «грамадзяне ня могуць быць прынятымі на службу ў наступных выпадках: учыненьне раней злачынства», «прызнаньне іх нядзеяздольнымі або абмежавана дзеяздольнымі рашэньнем суду, набыўшым законную моц, адмова ад праходжаньня адмысловай праверкі або працэдуры афармленьня допуску да дзяржаўных таямніцаў, непадача дэклярацыі аб даходах і маёмасьці або ўнясеньне ў яе … няпоўных і недакладных зьвестак, наяўнасьць пацьверджанага заключэньнем вайскова-лекарскай камісіі захворваньня або іншага супрацьпаказаньня, што замінае выкананьню імі службовых абавязкаў».

Паводле 21-га пункту Палажэньня, «у выпадку ўсталяваньня абставінаў, што замінаюць прыёму грамадзяніна на службу, ён апавяшчаецца аб прычынах адмовы ў прыняцьці яго на службу». Згодна з 22-м пунктам «парадак адбору кандыдатаў на службу, у тым ліку правядзеньне ў дачыненьні іх адмысловай праверкі і выкарыстаньня тэхнічных сродкаў (паліграфа), усталёўваецца ДКСЭ». Паводле 24-га пункту, «пасады шараговага і малодшага начальніцкага складу камплектуюцца на кантрактнай падставе асобамі: з агульнай сярэдняй адукацыяй або прафэсійна-тэхнічнай адукацыяй…, зь сярэдняй спэцыяльнай адукацыяй або вышэйшай адукацыяй, якія ня маюць вайсковых званьняў афіцэраў запасу». Згодна з 24-м пунктам «пасады сярэдняга і старэйшага начальніцкага складу камплектуюцца — асобамі, якія маюць сярэднюю спэцыяльную або вышэйшую адукацыю. Пасады вышэйшага начальніцкага складу — асобамі, якія маюць вышэйшую адукацыю». Пагатоў «грамадзяне, прынятыя на службу, залічваюцца ў кадры ДКСЭ і здымаюцца з вайсковага ўліку» (пункт 26). Паводле 27-га пункту, «пры паступленьні на службу грамадзяне, якія маюць дакумэнты замежных дзяржаваў, што даюць правы на льготы і перавагі ў сувязі з палітычнымі, рэлігійнымі поглядамі або нацыянальнай прыналежнасьцю, абавязаныя цягам 5 дзён з даты набыцьця моцы кантрактам аб службе перадаць іх на час праходжаньня службы ў кадравую службу адпаведнага органу ДКСЭ». Згодна з 37-м пунктам «кантракт аб службе заключаецца на тэрмін ад 1-го году да 5 гадоў». Пагатоў «кантракты з асобамі, якія атрымалі вышэйшую адукацыю ў дзённай форме … па спэцыяльнасьцях для ДКСЭ і прыманымі на службу, заключаецца на 5 гадоў». Паводле 79-га пункту, «грамадзянам, якія маюць вайсковыя званьні, адмысловыя званьні шараговага і начальніцкага складу органаў унутраных справаў, Сьледчага камітэту, органаў фінансавых расьсьледаваньняў, органаў і падразьдзяленьняў па надзвычайных сытуацыяў, пры прыёме на службу … прысвойваюцца першыя адмысловыя званьні … ДКСЭ, роўныя наяўным у іх вайсковым, адмысловым званьням».

Згодна з 93-м пунктам Палажэньня, усталёўваюцца наступныя тэрміны выслугі ў адмысловых званьнях (юстыцыі або мэдыцынскай службы): малодшы сяржант — 1 год, сяржант — 2 гады, старэйшы сяржант і старшына — па 3 гады, прапаршчык — 5 гадоў, малодшы лейтэнант — 1 год, лейтэнант — 2 гады, старэйшы лейтэнант і капітан — па 3 гады, маёр — 4 гады, падпалкоўнік — 5 гадоў. Паводле 120-га пункту, «супрацоўнік можа прыцягвацца да выкананьня службовых абавязкаў у звышвызначаны час, выхадныя дні, дзяржаўныя сьвяты і сьвяточныя дні», за што яму даюцца дні адпачынку. Таксама «супрацоўнік можа прыцягвацца да нясеньня службы ў зьменным рэжыме працягласьцю да 24 гадзінаў». Згодна са 126-м пунктам «агульная працягласьць асноўнага адпачынку ня можа быць меншай за 21 каляндарны дзень». Паводле 157-га пункту, «супрацоўнікі і чальцы іх сем’яў маюць права на бясплатнае мэдыцынскае абслугоўваньне ў арганізацыях аховы здароўя органаў унутраных справаў». Згодна са 186-м пунктам супрацоўнікі могуць заставацца на службе да дасягненьня гранічнага ўзросту ў залежнасьці ад прысвоеных ім наступных адмысловых званьняў: 1) да падпалкоўніка ўлучна — 45 гадоў, 2) палкоўнік — 50 гадоў, 3) генэрал-маёр і генэрал-лейтэнант — 55 гадоў. Паводле Палажэньня аб парадку матэрыяльна-тэхнічнага забесьпячэньня ДКСЭ РБ 2013 году, «забесьпячэньне супрацоўнікаў баявой зброяй і боепрыпасамі да яе ажыцьцяўляецца Міністэрствам унутраных справаў за кошт сродкаў рэспубліканскага каштарысу, прадугледжаных на ўтрыманьне ДКСЭ».

20 чэрвеня 2014 году А. Лукашэнка падпісаў Указ № 285 «Аб захадах забесьпячэньня дзейнасьці Дзяржаўнага камітэту судовых экспэртызаў Рэспублікі Беларусь», якім зацьвердзіў «нормы забесьпячэньня супрацоўнікаў ДКСЭ РБ, якія маюць адмысловыя званьні, прадметамі формы адзеньня, знакамі адрозьненьня па адмысловых званьнях і іншай рэчавай маёмасьцю». У забесьпячэньне супрацоўнікаў ДКСЭ за дзяржаўны кошт увайшлі 17 прадметаў адзеньня: 2 чорныя шапкі са штучнай скуры (тэрмін нашэньня — 4 і 6 гадоў), 2 цёмна-сінія фуражкі з ваўнянай тканіны (5 і 8 гадоў), цёмна-сіняя куртка з баваўнянай тканіны (5 гадоў), цёмна-сіні мундзір з ваўнянай тканіны (8 гадоў), цёмна-сіні кіцель з воўны (5 гадоў), 2 пары цёмна-сініх нагавіцаў з ваўнянай тканіны (3 і 8 гадоў), белая кашуля (5 гадоў), 3 шэра-блакітныя кашулі (5 гадоў), 2 чорныя гальштукі і 2 пары чорных хромавых чаравікаў (1 і 5 гадоў).

## Мінуўшчына
19 ліпеня 1993 году Савет міністраў Рэспублікі Беларусь ухваліў Пастанову № 474 «Аб Дзяржаўнай судова-мэдыцынскай экспэртызе Рэспублікі Беларусь» (ДСМЭ Беларусі), якую ўтварыў на аснове Службы судова-мэдыцынскай экспэртызы Міністэрства аховы здароўя Рэспублікі Беларусь. Паводле 2-га артыкула Пастановы, у 1993 годзе Рэспубліканскаму бюро ДСМЭ Беларусі вылучылі 70 млн рублёў. Паводле 3-га пункту Палажэньня аб ДСМЭ РБ, «Дзейнасьцю Службы кіруе галоўны дзяржаўны судова-мэдыцынскі экспэрт Рэспублікі Беларусь, які адначасна зьяўляецца начальнікам Рэспубліканскага бюро ДСМЭ РБ і прызначаецца на пасаду … міністрам аховы здароўя». Згодна з 6-м пунктам Палажэньня да кампэтэнцыі судова-мэдыцынскай экспэртызы адносілася экспэртыза: 1) трупаў, 2) пацярпелых і абвінавачаных, 3) рэчыўных доказаў, 4) матэрыялаў крымінальных і цывільных справаў. 28 студзеня 1997 году прэзыдэнт А. Лукашэнка падпісаў Указ № 112 «Аб Дзяржаўнай службе судова-мэдыцынскай экспэртызы (ДССМЭ) пры Міністэрстве аховы здароўя», што ўтваралася на аснове ДСМЭ Беларусі. Паводле 1-га артыкула Ўказу, начальнік ДССМЭ прызначаўся на пасаду «прэзыдэнтам Рэспублікі Беларусь па прадстаўленьні міністра аховы здароўя». 6 лістапада 1998 году А. Лукашэнка падпісаў Указ № 532 «Аб Беларускай дзяржаўнай службе судова-мэдыцынскай экспэртызы» (БДССМЭ), што ўтварылі на аснове ДССМЭ. Згодна з 2-м артыкулам Указу БДССМЭ стала «дзяржаўнай установай, якая падначальваецца Ўраду Рэспублікі Беларусь». Галоўны дзяржаўны судова-мэдыцынскі экспэрт стаў прызначацца адзінаасобна прэзыдэнтам Беларусі і атрымаў у падпарадкаваньне цэнтральную судова-мэдыцынскую лябараторыю Міністэрства абароны Рэспублікі Беларусь.

31 сьнежня 1998 году Савет міністраў Беларусі ўхваліў Пастанову № 2035 «Пытаньні БДССМЭ». Згодна з 2-м артыкулам Пастановы ўстанавілі, што «органы і ўстановы аховы здароўя незалежна ад ведамаснай падначаленасьці абавязаныя: 1) даваць на запыт дзяржаўных судова-мэдыцынскіх экспэртаў (ДСМЭ) патрэбную мэдыцынскую дакумэнтацыю; 2) ажыцьцяўляць па накіраваньні ДСМЭ бязвыплатна ўсе віды абсьледаваньня агляданых; 3) даваць памяшканьні і ствараць патрэбныя ўмовы для выкананьня ДСМЭ сваіх прафэсійных абавязкаў; 4) накіроўваць на запыт ДСМЭ высокакваліфікаваных лекараў-адмыслоўцаў і асобаў прафэсарска-выкладніцкага складу для ўдзелу ў працы камісіяў». Паводле 1-га артыкула Пастановы, зацьвердзілі Палажэньне аб БДССМЭ і Інструкцыю аб выкананьні судова-мэдыцынскай экспэртызы ў Рэспубліцы Беларусь. Згодна з 14-м пунктам Інструкцыі «дзяржаўны судова-мэдыцынскі экспэрт абавязаны зьявіцца на выклік асобы, якая выконвае дазнаньне, сьледчага, пракурора і суду для выкананьня экспэртызы, даць аб’ектыўнае заключэньне па пастаўленых перад ім пытаньнях, удзельнічаць у аглядзе трупа на месцы здарэньня і іншых сьледчых і судовых дзеяньнях». 29 сьнежня 2001 году А. Лукашэнка падпісаў Указ № 808 «Аб Дзяржаўнай службе мэдыцынскіх судовых экспэртызаў» (ДСМСЭ), утвораную на аснове БДССМЭ. Паводле 2-га артыкула Ўказу, ДСМСЭ стала «дзяржаўнай установай, што падпарадкоўваецца непасрэдна генэральнаму пракурору Рэспублікі Беларусь». Начальнік ДСМСЭ стаў прызначацца прэзыдэнтам Беларусі на прапанову генэральнага пракурора. За 2012 год экспэрты Дзяржаўнай службы мэдыцынскіх судовых экспэртызаў Беларусі вынесьлі каля 350 000 заключэньняў. Зь іх дактыляскапія дазволіла раскрыць звыш 12 000 злачынстваў.

22 красавіка 2013 году А. Лукашэнка падпісаў Указ № 202 «Аб стварэньні Дзяржаўнага камітэту судовых экспэртызаў (ДКСЭ) Рэспублікі Беларусь» на аснове: ДСМСЭ, «экспэртна-крыміналістычных падразьдзяленьняў органаў унутраных справаў», дзяржаўнай установы «80-я цэнтральная вайсковая судова-мэдыцынская лябараторыя» (Менск, прасп. Машэрава, д. 26) Міністэрства абароны і ўстановаў дасьледаваньняў і экспэртызы Міністэрства па надзвычайных сытуацыях Рэспублікі Беларусь. Таксама ДКСЭ перападпарадкавалі «Цэнтар судовых экспэртызаў і крыміналістыкі» (Менск, вул. Філімонава, д. 25) Міністэрства юстыцыі Рэспублікі Беларусь пад назвай «Навукова-практычны цэнтар». Паводле 3-га артыкула Ўказу, «старшыня ДКСЭ непасрэдна падначальваецца прэзыдэнту Рэспублікі Беларусь … мае 4-х намесьнікаў». Пагатоў намесьнік, які вядзе справы судовых мэдычных і псыхіятрычных экспэртызаў, стаў галоўным дзяржаўным судова-мэдыцынскім экспэртам Беларусі. 1 ліпеня 2013 году Ўказ № 202 набыў моц цалкам. 1 ліпеня 2013 году А. Лукашэнка падпісаў Указ № 292 «Пытаньні Дзяржаўнага камітэту судовых экспэртызаў Рэспублікі Беларусь», паводле якога зацьвердзіў: 1) Палажэньне аб цэнтральным апараце ДКСЭ Беларусі, 2) Палажэньне аб парадку праходжаньня службы ў ДКСЭ Беларусі, 3) Палажэньне аб парадку матэрыяльна-тэхнічнага забесьпячэньня ДКСЭ Беларусі, 4) Дысцыплінарны статут ДКСЭ Беларусі, 5) тэкст Прысягі супрацоўніка ДКСЭ Беларусі, 6) пералік адпаведнасьці адмысловых званьняў ДКСЭ Беларусі, 7) пералік пасадаў у ДКСЭ Беларусі, што могуць замяшчацца дзяржаўнымі службоўцамі. У верасьні 2013 году ДКСЭ Беларусі стварыў афіцыйную электронную паштовую скрыню sudexpertiza@sudmеd.bу для зваротаў фізычных і юрыдычных асобаў.

20 чэрвеня 2014 году А. Лукашэнка падпісаў Указ № 285 «Аб захадах забесьпячэньня дзейнасьці Дзяржаўнага камітэту судовых экспэртызаў Рэспублікі Беларусь». Паводле Ўказу, зацьвярджаліся Палажэньні: «Аб эмблеме ДКСЭ РБ», «Аб сьцягу ДКСЭ РБ» і "Аб нагрудным знаку адрозьненьня ДКСЭ РБ «За заслугі». Таксама прыкладаліся: 1) пералік прадметаў формы адзеньня супрацоўнікаў ДКСЭ РБ, якія маюць адмысловыя званьні; 2) апісаньне знакаў адрозьненьня па адмысловых званьнях супрацоўнікаў ДКСЭ РБ; 3) нормы забесьпячэньня супрацоўнікаў ДКСЭ РБ, якія маюць адмысловыя званьні, прадметамі формы адзеньня, знакамі адрозьненьня па адмысловых званьнях і іншай рэчавай маёмасьцю. 15 ліпеня 2015 году А. Лукашэнка падпісаў Закон «Аб Дзяржаўным камітэце судовых экспэртызаў Рэспублікі Беларусь». Паводле 22-га артыкула Закону, «супрацоўнікі пры ажыцьцяўленьні паўнамоцтваў ДКСЭ маюць права прымяняць фізычную сілу, адмысловыя сродкі, прымяняць і выкарыстоўваць зброю, калі іншымі спосабамі ажыцьцяўленьне такіх паўнамоцтваў не ўяўляецца магчымым». Згодна з 29-м артыкулам Закону, «у выпадку сьмерці супрацоўніка, што настала з прычыны злачыннага замаху на яго жыцьцё ці здароўе ў сувязі з ажыцьцяўленьнем ім службовай дзейнасьці або з прычыны прыняцьця ім захадаў прадухіленьня злачынства, адміністратыўнага правапарушэньня, сям’і памерлага супрацоўніка выконваецца адразовая страхавая выплата ў памеры 10-гадовай сумы акладу грашовага ўтрыманьня і надбаўкі за выслугу гадоў памерлага». Таксама «пры ўсталяваньні супрацоўніку, у тым ліку цягам 1-го году пасьля спыненьня ім службы ў ДКСЭ, інваліднасьці, што настала» з такой самай прычыны, «пацьверджанай мэдыцынскім заключэньнем, выконваецца аднаразовая страхавая выплата ў памеры: 5-гадовай сумы акладу грашовага ўтрыманьня і надбаўкі за выслугу гадоў — інваліду 1-й групы; 4-гадовай сумы акладу грашовага ўтрыманьня і надбаўкі за выслугу гадоў — інваліду 2-й групы; 3-гадовай сумы акладу грашовага ўтрыманьня і надбаўкі за выслугу гадоў — інваліду 3-й групы». На красавік 2018 году ў Дзяржаўным камітэце судовых экспэртызаў Беларусі праводзілі 160 відаў дасьледаваньняў.

### Старшыні
* Юры Гусакоў (сьнежань 1992—2010)
* Юры Аўсіюк (15 красавіка 2011 — 22 красавіка 2013)
* Андрэй Швед (22 красавіка 2013 — 9 верасьня 2020)
*  Аляксей Волкаў (з 9 кастрычніка 2020)

## Крыніцы

## Вонкавыя спасылкі
* 
** Платныя экспэртызы
** Часопіс «Судовая экспэртыза Беларусі» (ISSN 2413-6158)
* 

Катэгорыя:Дзяржаўныя камітэты Беларусі
Катэгорыя:Праваахоўныя органы Беларусі
Катэгорыя:Фрунзэнскі раён (Менск)
Катэгорыя:Зьявіліся ў 1993 годзе